钦定古今图书集成/理学汇编/文学典/第118卷 > 冯复京〈舒班〉
## 钦定古今图书集成/理学汇编/文学典/第118卷 > 冯复京〈舒班〉

按《苏州府志》：“复京，字嗣宗，常熟人。少业诗，为诸生钩
贯笺疏，著《六家诗名物疏》六十卷。谓冠婚丧祭不当
抗《家礼》于《会典》，作《遵制家礼》四卷。罗旧闻述先德，作
《常熟先贤事略》十卷，《族谱》四卷。年四十馀，始见实录。
谓《通纪》详而野，吾学裁而疏，《弇山炫博》妄而谬，宪章
典则，自郐无讥。作《编年书》，驳正得失，曰《明右史略》，草”
创未就。长子舒，字己苍。肆力经史，尤长于诗。崇祯丁
丑，钱谦益、瞿式耜为奸民诬讦，事连舒，下锦衣狱，移
刑部讼系经冬，诵读不辍。后为邑令瞿四达罗织，曲
杀之；士林痛焉。所著有《空居阁集》《怀旧集》《文谷诗纪》。
次子班，字定远。博学工诗，亦精书法。为人落拓自喜，
奴视法度。士被酒无聊，辄就座中恸哭。人相与怪之，
目为“二痴班”，遂自号云。所著有《钝吟》《游仙》《山居》等集，
行于世。